Проект!

Мотиви 
към проект на Наредба за изменение и допълнение на Наредба № Н-3 от 6.04.2011 г. за условията и реда за създаване и поддържане на публичен регистър на лицата, които имат право да извършват дейности по консервация и реставрация (обн., ДВ, бр. 32 от 2011 г., изм., бр. 33 от 2012 г. и бр. 27 от 2018 г.)

Целта на предлагания проект е изпълнение на Решение № 704 на Министерския съвет от 05.10.2018 г. за промяна на модела на административно обслужване – Приложение № 1– мерки за опростяване и привеждане на услугите за бизнеса в съответствие със Закона за ограничаване на административното регулиране и административния контрол върху стопанската дейност. Измененията засягат три наредби, издадени от министъра на културата по прилагането на Закона за културното наследство:
•	Наредба № Н-3 от 6.04.2011 г. за условията и реда за създаване и поддържане на публичен регистър на лицата, които имат право да извършват дейности по консервация и реставрация (обн., ДВ, бр. 32 от 2011 г., изм., бр. 33 от 2012 г. и бр. 27 от 2018 г.). С изменението се премахва изискването за представяне на диплома за висше образование, придобито след 01.01.2012 г. като се предвижда необходимата информация да се набавя по служебен път.
•	Наредба № Н-00-0005 от 08.06.2010 г. за условията и реда за възпроизвеждане на културни ценности в копия, реплики и предмети с търговско предназначение (обн., ДВ, бр. 46 от 2010 г., изм. и доп., бр. 58 от 2010 г., бр. 13 и 95 от 2012 г.,  бр. 46 от .2015 г.). С изменението се премахва изискването за представяне от заявителя на становището на Националния институт за недвижимо културно наследство при възпроизвеждане на недвижима културна ценност в копие /реплика, като същото ще се изисква по служебен път. Предложени са и промени в образеца на заявление Приложение № 1 към Наредбата, като се премахва изискването за представяне на заверени копия на документи за проектанта и/или изпълнителя, както и документи доказващи правото на извършване на определена дейност, когато такива се изискват съгласно закон или друг нормативен акт, като е предвидено проверката да се извършва по служебен път.
•	Наредба № 4 от 12.06.2015 г. за условията и реда за осъществяването на дейностите по консервация и реставрация на движими културни ценности (обн., ДВ, бр. 46 от 2015 г.). С изменението в образеца на заявление по чл. 21, ал. 1 от Наредбата се премахва изискването за представяне на копие от удостоверение за вписване в регистъра по чл. 165, ал. 1 ЗКН на реставратора или на ръководителя на лабораторията/ателието, на който е възложена работата по консервация и реставрация, като се предвижда длъжностните лица от Министерство на културата да извършват проверка служебно въз основа на номера на издаденото удостоверение.
С проекта на Наредба не се въвеждат разпоредби от правото на Европейския съюз.
На основание чл. 26, ал. 3 от Закона за нормативните актове проектът на наредба заедно с мотивите да бъде публикуван на интернет страницата на Министерство на  културата. 
На основание чл. 26, ал. 4, изр. 2 от Закона за нормативните актове срокът  за предложения и становища по проекта, публикуван за обществени консултации е 30 дни.